b"\n_START_ARTICLE_\nNusrat Bhutto\n_START_SECTION_\nBiografia\n_START_PARAGRAPH_\nNusrat Ispahani provenia d'una fam\xc3\xadlia iraniana cosmopolita dedicada als negocis. Abans de migrar a Pakistan, va estudiar a la Universitat d'Isfahan, on va obtenir el t\xc3\xadtol d'Humanitats el 1950. _NEWLINE_Va con\xc3\xa8ixer Zulfikar Ali Bhutto a Karachi, el mateix lloc on es casarien el 8 de setembre de 1951 malgrat l'oposici\xc3\xb3 inicial de la fam\xc3\xadlia del jove: Ispahani era xiita, Bhutto era sunnita. Nusrat \xc3\xa9s la segona dona d'Ali Bhutto, que ja havia estat casat amb la seva cosina quan tenia tan sols 13 anys. Van tenir quatre fills: Benzair, Murtaza, Sanam i Shahnawaz. El vidu de Benzair i gendre de Nusrat, Asif Ali Zardari, va ser president de Pakistan entre 2008 i 2013.\n_START_SECTION_\nCarrera pol\xc3\xadtica\n_START_PARAGRAPH_\nZulfikar va exercir d'advocat abans d'entrar al govern del general Ayub Khan. Va renunciar al seu c\xc3\xa0rrec de ministre d'afers exteriors per mostrar el seu desacord amb la capitulaci\xc3\xb3 de la \xc3\x8dndia despr\xc3\xa9s de la guerra per Caixmir de 1965 i va fundar el Partit del Poble Pakistan\xc3\xa8s (PPP). El nou partit progressista va guanyar les eleccions de 1970, i Nusrat va esdevenir primera dama._NEWLINE_Nusrat va afrontar el cop militar del general Zia-ul-Ha que va tombar el govern del seu marit. Va ocupar el lloc de Zulfikar al c\xc3\xa0rrec del PPP i, sota arrest domiciliari, va emprendre una batalla legal sense \xc3\xa8xit per evitar l'execuci\xc3\xb3 del seu marit, que va morir penjat el 4 d'abril de 1979 a la Pres\xc3\xb3 Central de Rawalpindi despr\xc3\xa9s d'un judici molt pol\xc3\xa8mic. Despr\xc3\xa9s de la seva mort, Nusrat va exiliar-se a Londres amb els seus fills, des d'on el 1981 va cofundar el Moviment per la Restauraci\xc3\xb3 de la Democr\xc3\xa0cia, una alian\xc3\xa7a entre partits pol\xc3\xadtics d'esquerres de Pakistan amb l'objectiu de restaurar la democr\xc3\xa0cia al pa\xc3\xads i d'assolir el control civil de l'ex\xc3\xa8rcit._NEWLINE_Nusrat va retornar a Pakistan el 1988 per fer campanya per les primeres eleccions lliures despr\xc3\xa9s del cop d'estat. El 16 de novembre de 1988 el PPP, liderat de la seva filla Benzair Bhutto, va guanyar el bloc d'escons m\xc3\xa9s gran de l'Assemblea Nacional. Bhutto va jurar com a primera ministre d'un govern de coalici\xc3\xb3 el 2 de desembre, convertint-se a l'edat de 35 anys en la persona m\xc3\xa9s jove -i la primera dona- a encap\xc3\xa7alar el govern democr\xc3\xa0tic d'un estat de majoria musulmana en temps moderns. Els 20 mesos que Benzair va estar al poder, Nusrat va ser membre de l'Assamblea per Larkana, c\xc3\xa0rrec que m\xc3\xa9s tard repetiria de 1993 a 1996 despr\xc3\xa9s de la legislatura interm\xc3\xa8dia d'Alian\xc3\xa7a Democr\xc3\xa0tica Isl\xc3\xa0mica. _NEWLINE_Nusrat va ser escollida per l'Assamblea Nacional una altra vegada el 1997, per\xc3\xb2 va renunciar al c\xc3\xa0rrec quan van apar\xc3\xa8ixer els primers signes d'Alzeimer i traslladar-se a Dubai.\n_START_SECTION_\nMort\n_START_PARAGRAPH_\nNusrat va patir un cancer el 1982, pel que va rebre tractament m\xc3\xa8dic a Londres. A mitjans de la d\xc3\xa8cada de 1990, i especialment despr\xc3\xa9s de la mort del seu fill Murtaza, es va retirar de la vida p\xc3\xbablica i va ser diagnosticada amb Alzeimer. La malaltia es trobava en un estat tan avan\xc3\xa7at el 2007 que no va ser conscient de l'assassinat de la seva filla Benzair. Va morir el 23 d'octubre de 2011 als 82 anys a l'Hospital Irani\xc3\xa0 de Dubai. El seu cos va ser transportat a la seva ciutat natal, i va ser enterrada al costat del seu marit i fills al mausoleu de la fam\xc3\xadlia Bhutto en una cerim\xc3\xb2nia amb milions d'assistents."